|  |  |
| --- | --- |
| **ROKODELSKA PANOGA** | **Ročno knjigoveštvo** |
| **POVZETEK**  |
| Knjigoveštvo je rokodelska dejavnost, ki se ukvarja z vezavo knjig in izdelavo knjigoveških izdelkov. Vezanje knjig je proces, pri katerem knjigovez posamezne svežnje papirja zveže v celoto. Pri tem uporablja različne materiale, vrste izdelkov, pripomočkov in naprav. Knjige se danes izdeluje strojno, veščine ročnega knjigoveštva pa so nenadomestljive za ohranjanje starejših tiskov in zahtevnejših, rokodelsko oblikovanih izdelkov. Za ročno vezavo knjig so potrebna posebna znanja, prav tako za dodelavo knjig, njihovo restavriranje in popravilo. |
| **OPIS PANOGE**  |
| Knjigoveštvo je rokodelska dejavnost, ki se ukvarja z vezavo knjig in izdelavo knjigoveških izdelkov. Vezanje knjig je proces, pri katerem knjigovez posamezne svežnje papirja zveže v celoto, to je tiskane informacije veže v smiselnem zaporedju in jih opremi z različnimi materiali, kar omogoči večkratno uporabo izdelkov in njihovo trajnejšo vrednost. Pri tem uporablja različne materiale, vrste izdelkov, pripomočkov in naprav. Knjige se danes izdeluje strojno, veščine ročnega knjigoveštva pa so nenadomestljive za ohranjanje starejših tiskov in zahtevnejših, rokodelsko oblikovanih izdelkov. Knjigovez da izdelku končni izgled, knjigo izdela ročno ali popolnoma avtomatizirano.Za ročno vezavo knjig so potrebna posebna znanja in veščine, prav tako za dodelavo knjig, njihovo restavriranje in popravilo. Ročni knjigovez ročno veže knjige, restavrira stare knjige, izdeluje tudi mape, arhivske škatle, opravlja prevezave knjig, kaširanje delov knjig ipd. Pri vezavi knjig uporablja različne materiale - papir, lepilo, platno, folije, sukanec, trakovi, tudi usnje, žamet, kovino. Osnovni pripomoček za delo ročnega knjigoveza je enostavno orodje (nož, šivanka, stiskalnica, knjigoveške statve). Tehnike vezav so se skozi zgodovino spreminjale skladno z razvojem tehnologije, do prve polovice 19. stoletja so postopki tiskanja in vezave knjig potekali le ročno. Poznamo več tipov vezav glede na material za platnice (trda in mehka vezava), glede na tehnike šivanja in glede na uporabo materialov za vezavo (platno, usnje, kovina...). V preteklosti so bile pomembne, poznane in cenjene razkošne in dragocene vezave. Platnice knjig so okrašene s plemenitimi kovinami in dragi kamni, uporabljene so različne vrste usnja in dekorja. Ti knjigoveški izdelki so prave mojstrovine ročnega dela in oblikovanja in del umetniške rokodelske tradicije. Posebna veščina knjigoveza so obreze listov. Poznamo popisane obreze, pobarvane obreze, obrizgane obreze, marmorirane obreze, vzorčne obreze, puncirane obreze in pozlačene obreze ter tudi neobrezane obreze.Postopek ročnega vezanja knjig je razdeljen na več faz: zgibanje knjižnih pol, priprava predlistov, priprava utorov, šivanje na knjigoveških statvah, razčesavanje vezic, obreza in zaobljanje hrbta, priprava platnic, lepljenje posameznih delov. Ročne knjigoveznice so danes v sklopu manjših, butičnih tiskarn, predvsem pa v dediščinskih institucijah, kjer je pomembno znanje restavriranja in obnove knjig. Ročni knjigovezi so kot strokovnjaki zaposleni v arhivskih, knjižničarskih javnih zavodih, centrih za restavriranje in sodelujejo z restavratorji za papir. Njihova znanja so osnove varovanja in zaščite knjižnega in arhivskega gradiva. Pomembni so Oddelek za zaščito in restavriranje Narodne in univerzitetne knjižnice, Center za restavriranje in konserviranje arhivskega gradiva pri Zgodovinskem arhivu Slovenije, Restavratorski center pri Zavodu za varstvo kulturne dediščine Slovenije in drugi. Občasno so za ročne knjigoveze na voljo različni tečaji in usposabljanja (npr. delavnica za hitro in enostavno popravilo knjig ki jo izvaja Učni center Mestne knjižnice Ljubljana). |
| **EVALVACIJA PANOGE**  |
| **Vidik rokodelskih in obrtniških znanj, spretnosti in veščin**  | Poklic knjigoveza se pridobi s srednješolsko izobrazbo tiskane ali grafične smeri oz. srednjo medijsko in grafično šolo. Poklic se lahko pridobi tudi preko nacionalne poklicne kvalifikacije, za pridobitev mora kandidat obvladati tudi osnove ročne vezave knjig.Za ročno vezanje knjig se izvajajo občasni tečaji in delavnice. Ročni knjigovez mora obvladati ročno zgibanje knjižnih pol, pripravo predlistov, pripravo utorov, šivanje na knjigoveških statvah, razčesavanje vezic, obrezovanje listov in zaobljanje hrbta, pripravo platnic, lepljenje in izdelavo končnega izdelka.  |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Panoga ni vpisana v Register NKD, znanja so ogrožena. Zaradi strojne izdelave knjig znanja in veščine ročnega knjigoveštva izginjajo. Ročni knjigvezi so zaposleni v dediščinskih institucijah in manjših tiskarnah.  |
| **Vidik identitete in prepoznavnosti**  | Panoga ni regionalno zaznamovana, deloma se veže s kraji, ki imajo povezave s prvimi srednjeveškimi tiski in izobraženci (Zavod Parnas, Trubarjeva domačija, Javni zavod Bogenšperk...). Pormocija in predstavitve potekajo preko občasnih razstav in muzejske ponudbe pedagoških programov (Zavod Parnas), v okviru festivalov in prireditev na temo dediščine. Panoga je pomembna na nacionalnem nivoju, predvsem za uspešno ohranjanje pisne in knjižne dediščine.  |
| **Vidik družbenega in gospodarskega napredka** | Knjigoveštvo je danes strojno in avtomatizirano, veščine ročnega knjigoveštva so nujne za ohranjanje dediščine, ustvarjanje faksimilov in z dediščino zaznamovanih izdelkov. V splošni družbi pomen in delo ročnega knjigoveza ni dovolj poznan. |
| **Vidik učinkov na medgeneracijsko povezovanje in vseživljenjsko učenje** | Medgeneracijsko povezovanje ne poteka, znanja se prenašajo predvsem v okviru strokovnih in (za to področje pristojnih) zavodov. |
| **Vidik učinkov na turizem**  | Občasno je dejavnost vpeta v turistično ponudbo, v sklopu razstav, muzejskih predstavitev ali dediščinskih prireditev. |
| **Viri in literatura** | <https://www.mojaizbira.si/poklici/knjigovez>https://npk.si/katalogi/7651086/<https://sl.wikipedia.org/wiki/Vezava><https://sl.wikipedia.org/wiki/Dragocena_vezava>https://www.nuk.unilj.si/izpostavljamo/knjizne\_obreze |